钦定古今图书集成/明伦汇编/交谊典/第038卷 > 邵二泉集 > 《士相见义》宋·刘敞
## 钦定古今图书集成/明伦汇编/交谊典/第038卷 > 邵二泉集 > 《士相见义》宋·刘敞

自天子至于庶人，皆有挚。挚者，致也，所以致其志也。
“天子之挚鬯，诸侯玉，卿羔，大夫雁，士雉。”鬯也者，言德
之远闻也。玉也者，言一度不易也；羔也者，言柔而有
礼也；雁也者，言进退之时也；雉也者，言死其节也。故
天子以远德为志，诸侯以一度为志，卿以有礼为志，
大夫以进退为志，士以死节为志。明乎志之义，而天
下治矣。故执斯挚也者，执斯志者也。君之挚以事神，
臣之挚以养人。惟君受挚者，惟君受养也。非其君则
辞挚，不敢当养也。古者非其君不仕，非其师不学，非
其人不友，非其大夫不见。士相见之礼，必依于介绍，
以言其不苟合者也；必依于挚，以言其以道亲也。苟
而合，唯小人而不耻者能之，君子可“见也，不可屈也，
可亲也，不可狎也；可远也，不可疏也。”宾至门，主人三
辞见。宾称挚，主人三辞挚，所以致尊严也。大夫以礼
相接，士以礼相谕，庶人以礼相同，然而争夺兴于末
者，未之有也。人苟为悦而相亲，若者未必争；苟为简
而相亲，若者未必怨。是故士相见之礼者，人道之大
也，所以使人重其身而毋迩于辱也，所以使人审其
交而无迩于祸也。唯仕于君者，召而往，未仕而见于
君者，冠而奠挚。在邦曰“市井之臣，在野曰草莽之臣”，
君虽召，不往也。是故虽有南面之贵，千乘之富，士之
所以结者，礼义而已矣，利之不足称焉。刑罚行于国，
所诛者好利之人也，未有好利而其俗不乱者也。无
介而相见，君子以为谄。故诸侯大国九介，次国七介，
小国五介。